ଭୁବନେଶ୍ବର, ଫେବ୍ରୁଆରି ୧୮ (ଲୋକାଲ ୱାୟାର): ୨୦୧୦-୧୯ରେ ରାଜ୍ୟରେ ଶିଳ୍ପ ତଥା ଆନୁସଙ୍ଗିକ ଅନୁଷ୍ଠାନ ପାଇଁ ଦଶଟି ଜିଲ୍ଲାରେ ୫୯୯.୭୪୬ ହେକ୍ଟର ଜଙ୍ଗଲ ନଷ୍ଟ ହୋଇଥିବା ଜଙ୍ଗଲ ଓ ପରିବେଶ ମନ୍ତ୍ରୀ ବିକ୍ରମ କେଶରୀ ଆରୁଖ ମଙ୍ଗଳବାର ବିଧାନସଭାରେ ସୂଚନା ଦେଇଛନ୍ତି ।
ଆଜି ଗୃହରେ ୨୦୧୦ରେ ରାଜ୍ୟରେ କେତେ ଜଙ୍ଗଲ ଜମି ଥିଲା ଓ କେଉଁ କେଉଁ ବର୍ଷରେ କେଉଁସବୁ ଜିଲ୍ଲାରେ କେତେ ଜଙ୍ଗଲ ଜମି କେଉଁ କେଉଁ ଶିଳ୍ପ ସଂସ୍ଥାକୁ ଦିଆଯାଇଛି ବୋଲି କଂଗ୍ରେସ ବିଧାୟକ ନରସିଂହ ମିଶ୍ର ପ୍ରଶ୍ନ କରିଥିଲେ।
ଏହାର ଜବାବରେ ମନ୍ତ୍ରୀ କହିଛନ୍ତି ଯେ, ୨୦୧୦-୧୯ ମଧ୍ୟରେ ସମ୍ବଲପୁର, ଅନୁଗୁଳ, ସୁନ୍ଦରଗଡ଼, ଜଗତସିଂହପୁର, କଟକ, ଢ଼େଙ୍କାନାଳ, ଖୋର୍ଦ୍ଧା, ବରଗଡ଼ ଓ କେନ୍ଦୁଝର ଜିଲ୍ଲାରେ ଶିଳ୍ପର ବିକାଶ ପାଇଁ ୫୯୯.୭୪୬ ହେକ୍ଟର ଜମି ଜଙ୍ଗଲ ନଷ୍ଟ ହୋଇଛି।
ଏହି ସମୟରେ ରାଜ୍ୟର ବିଭିନ୍ନ ଯୋଜନା ମାଧ୍ୟମରେ ୨୧ ଲକ୍ଷ ୨୭ ହଜାର ୬୮୬ ହେକ୍ଟର ଜମିରେ ବନୀକରଣ କରାଯାଇଥିବା ମନ୍ତ୍ରୀ ଗୃହରେ କହିଛନ୍ତି।
